Verdagtes vas ná gru-moorde op 2 kindersTiyiselani Nokuthula Rikhotso (11) . Die polisie het ŉ verdagte in hegtenis geneem in verband met die gru-moord op ŉ 11-jarige meisie vroeër die week in Limpopo. ŉ 34-jarige man is Donderdag in hegtenis geneem in verband met die moord, het kol. Moatshe Ngoepe, polisiewoordvoerder, gesê. “Die verdagte sal binnekort in die Giyani-landdroshof verskyn. Die polisie se ondersoek na die voorval gaan voort.” Dit volg nadat die verminkte liggaam van Tiyiselani Nokuthula Rikhotso Dinsdag in ŉ dam in Giyani gevind is. Sy is Maandag as vermis aangemeld. Inwoners het die kind se liggaam in die dam ontdek en die polisie ontbied. Sommige van haar liggaamsdele is verwyder. Mpho Kgoroyadira Intussen is ŉ 19-jarige man vroeër die maand in Noordwes in hegtenis geneem in verband met die moord op ŉ 15 maande oue dogtertjie. Mpho Kgoroyadira is op 1 Februarie tydens ŉ inbraak ontvoer. Sy en haar 22-jarige ma het glo in ŉ huis gelê en slaap toe die ma wakker geword en sy ŉ onbekende man in die kamer gesien het. Mpho se liggaam is op 14 Februarie in ŉ oop veld in die Jouberton-township naby Klerksdorp gevind. Pitso Motsanana is reeds op 12 Maart in verband met die voorval in hegtenis geneem. Hy het op 13 Februarie in die Klerksdorp-landdroshof verskyn op aanklagte van ontvoering, verkragting en moord. Die saak teen Motsanana is tot 25 Maart uitgestel wanneer hy na verwagting om borgtog sal aansoek doen.